ખેડૂતો પાસેથી ટેકાના ભાવે મગફળી અને કઠોળની ખરીદી કરવા માટે નેશનલ એગ્રીકલ્ચર કો-ઓપરેટીવ માર્કેટીંગ ફેડરેશન ઑફ ઈન્ડિયા (નાફેડ) દ્વારા 2017માં અમદાવાદની ગુજપ્રો એગ્રીબીઝનેસ કોન્સોર્ટીંગ પ્રોડ્યુસર કંપનીને કામગીરી સોંપાયેલી. જે અંતર્ગત ગુજપ્રોએ માંડવી ખાતે રૂકમાવતી રૂરલ એગ્રોને ખેડૂતો પાસેથી ટેકાના ભાવે માલની ખરીદી કરવા અને સમગ્ર કામગીરી સંભાળવા ધર્મેશ વીસાવલીયા નામના શખ્સ સાથે કન્સલ્ટન્સી એગ્રીમેન્ટ કર્યું હતું. કરાર મુજબ ધર્મેશ વીસાવલીયાએ ખેડૂતો અને કંપનીને કોઈપણ જાતનું નુકસાન ના જાય તે જોવા ઉપરાંત માલનું સ્ટોરેજ કરાવી, બીલ મેળવી, વેરહાઉસ રીસીપ્ટ મેળવી તેની સંપુર્ણ ચકાસણીનું કામ કરવાનું હતું. ઓક્ટોબર 2017માં થયેલાં કરાર મુજબ ટેકાના ભાવે ખરીદી કર્યા બાદ આરોપીઓએ મોકલેલાં રેકર્ડ અને બીલના આધારે ચાર જાન્યુઆરીના રોજ ગુજપ્રો કંપનીએ હિસાબની એક્સેલ શીટ સાથે નાફેડને 16 કરોડ 44 લાખ 57 હજાર રૂપિયાનું ચૂકવણું કરવા પેમેન્ટ રીલીઝ લેટર પાઠવ્યો હતો. કાન્તિ રાબડીયાએ સરકારમાન્ય એનઈએમએલ સોફ્ટવેરમાં દર્શાવેલી રકમ અને વેરહાઉસ રીસીપ્ટને સરખાવી નાફેડે પૂરેપુરૂં પેમેન્ટ ચૂકવી આપ્યું હતું. આ પેમેન્ટ ખેડૂતોના ખાતામાં સીધું ઓનલાઈન જમા થવાનું હતું. જો કે, 3જી જૂલાઈ 2018નાં રોજ નાફેડે ગુજપ્રો કંપનીને જાણ કરી હતી કે બે વેરહાઉસ રીસીપ્ટ ખોટી જણાય છે અને તે રીસીપ્ટના આધારે 57.96 લાખ રૂપિયાની ચૂકવણી થઈ ગઈ છે.